Uit die huis verjaag, maar God het voorsienSarah het ondanks talle uitdagings in haar Moslem-gemeenskap gekies om Jesus te volg. (Foto verskaf deur Geopende Deure) Die klank van ŉ deur wat toegeslaan word, weerklink in die straat. Die toe deur skei Sarah* van haar pa, ma en broer. Sy is pas uit die huis gegooi. Sy is bang, want dis gevaarlik om in die aand alleen buite in die donker strate te wees. “Jy verdien om dood te wees,” sê haar pa voordat hy haar weer aanrand. Sarah (27), ŉ Christen-vrou vanuit Noord-Afrika, is een van talle vroue reg oor die wêreld wat gebuk gaan onder die “onsigbare pandemie” van geslagsgebaseerde godsdienstige vervolging weens hul geloof in Jesus. Haar verhaal illustreer wat met baie vroue in hierdie streek gebeur wanneer hulle volgelinge van Jesus word. Vir enkellopende vroue wat tot bekering kom en Christenskap aanneem, bestaan die risiko van fisiese geweld, seksuele aanranding, huishoudelike opsluiting (huisarres) en gedwonge huwelike. Hulle vervolging word egter dikwels nie raakgesien nie omdat dit stilgehou word. Die moeilike pad na Jesus Sarah is soos die meeste kinders in Noord-Afrika volgens streng Moslem-tradisies grootgemaak. Haar pa is ŉ Imam in die dorp se moskee en die gesin is toegewyde Moslems. As kind het haar gesin haar gereeld aangerand om haar te dwing om aan Islamitiese rituele deel te neem. Op 16-jarige ouderdom het sy besluit om Islam te verwerp en eendag ŉ kerk besoek. Ná die kerkdiens het sy ŉ Bybel by iemand gekry en dit huis toe geneem, waar sy dit onder haar bed moes wegsteek. Die boodskap van Jesus het vrugbare grond in haar hart gevind en sy het tot bekering gekom. Op straat oor haar geloof Toe haar pa die Bybel ontdek, het hy haar woedend gekonfronteer en moes sy hom die waarheid oor haar bekering vertel. Hy het haar erg aangerand en haar daarvan beskuldig dat sy ŉ verraaier is wat die dood verdien. Hierna het hy haar beveel om die huis te verlaat en die deur het agter haar toegeslaan – ŉ jong tienermeisie met nêrens om heen te gaan nie in ŉ land waar vroue slegs hul familiehuis verlaat wanneer hulle trou. Hoewel sy sonder heenkome was, het Sarah geweet God sal vir haar voorsien. “Ek het in my binneste geweet dat Jesus my sal beskerm. Ek het ŉ Christen-vriend vir hulp gekontak. Sy familie het my kom oplaai en na hulle huis geneem, waar ek tydelik kon bly en deur Geopende Deure se vennote ondersteun is. Ná sowat drie maande het Geopende Deure vir my ander huisvesting gereël,” vertel sy. ŉ Nuwe lewe Ondanks die feit dat sy as jong meisie sonder ŉ heenkome op straat beland het, kan Sarah vandag vorentoe kyk na ŉ nuwe lewe in diens van die Here. (Foto verskaf deur Geopende Deure) Sarah het haar lewe met Geopende Deure se hulp weer opgebou. “Ek kon aanvoel dat talle gelowiges, wat ek nie persoonlik geken het nie, vir my bid. Dit het vir my vreugde gebring en my laat voel dat God by my is. Diep binne-in my het ek geweet dat Hy vir my ŉ uitkoms sou gee as ek in Sy nabyheid leef. “Ek het ŉ uitdagende pad gekies toe ek besluit het om Jesus te volg. Ek het geweet dit gaan moeilik wees, maar het nooit hoop verloor nie. Ek ervaar ook nie meer vrees nie, want God werk in my om my elke dag nog meer te verander,” sê sy. Danksy die bystand van Geopende Deure se ondersteuners het Sarah vandag ŉ werk en ŉ inkomste, en is sy ook betrokke by die dissipelskapsopleiding van nuwe gelowiges. Help vroue soos Sarah Geopende Deure help vroue soos Sarah met veilige blyplek, voedsel, traumaberading, Bybelse opleiding, dissipelskapsopleiding, Bybelstudiegroepe, die ontwikkeling van leierskapvaardighede en besoeke om hulle te bemoedig. Met ŉ geskenk van so min as R250, kan jy vandag ook ŉ verskil maak in die lewens van vroue wat weens hul geloof vervolg word. Klik hier om ŉ suster in geloof te help. *Skuilnaam en illustratiewe foto’s gebruik vir sekuriteitsredes.